Nog ŉ Kaapse strand tydelik gesluitBakovenstrand naby Kampsbaai. (Foto: Facebook / Bakoven Beach / Michael Mzamani Shackleton) Die Bakovenstrand naby Kampsbaai in die Wes-Kaap sal as voorsorgmaatreël gesluit wees weens die moontlikheid van ŉ rioollekkasie naby dié klein swemgebied. Die Stad Kaapstad het Donderdag gesê dat voortdurende beurtkrag ŉ elektriese onderbreking by die Beta-rioolpompstasie naby dié strand veroorsaak het. Die stad kyk nou na ŉ oplossing wat ŉ oorvloei van riool sal voorkom. Een so ŉ oplossing is die moontlikheid om ’n noodomskakelaar of ononderbroke kragtoevoerstelsel (UPS) te installeer wat die beurtkragprobleem by hierdie pompstasie sal oplos. Gesondheidswaarskuwingsborde is intussen by die strand aangebring. City Health sal elke dag watermonsters neem om die watergehalte te toets. Dit sal gedoen word om te verseker dat vlakke aan die mininum vereistes van nasionale riglyne vir watergehalte voldoen vir ontspanningsaktiwiteite om voort te gaan. Intussen word die publiek aangeraai om kontak met die water te vermy. Dit is ’n voorsorgmaatreël aangesien kontak met die water moontlike gastro-intestinale probleme kan veroorsaak en daarom doen enige persoon wat die water binnegaan dit op eie risiko. Die jongste sluiting volg kort nadat Vishoekstrand Maandag weens ŉ rioollekkasie gesluit moes word. Dit is ŉ dag later weer vir baaiers oopgestel. Die stad sê voortgesette beurtkrag – wat ook op hoë fases ingestel word – veroorsaak uitdagings met betrekking tot die stad se water- en sanitasie-infrastruktuur. “Alle pogings word aangewend om enige stortings so gou as moontlik op te los. Met hoër, langdurige stadiums van beurtkrag wat egter ervaar word, is rioolstortings en ŉ oorvloei van riool te wagte, ten spyte van die gebeurlikheidsmaatreëls wat getref is. “Die stad se rioolpompstasies het elektrisiteit nodig om doeltreffend te funksioneer.” Om die uitwerking van beurtkrag te versag sal die stad groter prioriteit aan rioolpompstasies gee en dit toerus met permanente kragopwekkers. Instandhoudingspersoneel is ook op bystand en sal mobiele kragopwekkers gebruik om kleiner pompe aan te dryf. Alle pompstasies is toegerus met telemetrie om die putvlakke van die fasiliteite te help monitor.